Referat af ordinært rådsmøde

***Dato, tid og sted:*** torsdag den 7. oktober, Carl Jacobsens Vej 39, 2500 Valby

***Til stede fra rådet:*** Næstforkvinde Eline Feldman, Muhsin Türkyilmaz, Hetav Rojan, Roya Moore, Rukhsana Ali og Maleeha Asif

***Udlændinge- og Integrationsministeriet:*** tilforordnet Rebecca Rohlin Eriksen og Sarah Bang Refberg

***Sekretariatet:*** Mette Søndergaard, Katrine W. Skagen og Signe B. Meyer

***Fraværende ved afbud:*** Forkvinde Halima El Abassi, Pernille Kiær, Christian Marcussen, Anne-Katrine Schott, Abdirahman Mohamud Iidle, Rana Haddang og Piratheep Krishnapalan, Bayram Yüksel

*Referent*: Signe B. Meyer

**Pkt. 1: Velkommen og godkendelse af dagsorden og referat v/Halima**

Eline bød velkommen, da Halima desværre har måtte melde afbud grundet sygdom. Rådet godkendte dagsorden og referat fra den 25. juni.

**Pkt. 2: Bordet rundt**

Muhsin informerede om, at byrådet i Vejle er meget optaget af årsagerne til den manglende beskæftigelse blandt etniske minoritetskvinder, og at han derfor er inviteret til et møde i arbejdsmarkedsudvalget, hvor han skal holde et oplæg med hans pointer og synspunkter. Han fremførte i øvrigt den pointe, at dagens to dagsordenspunkter om bekæmpelse af diskrimination og beskæftigelse hænger meget sammen. Hvis ikke man føler sig tryg i samfundet, vil man trække sig fra arbejdsmarkedet. Diskrimination og hadforbrydelser har indvirkning på beskæftigelse, og begge områder er derfor væsentligt at forebygge både individuelt og i forlængelse af hinanden.

Maleeha orienterede om, at de i Høje Taastrup integrationsråd er i gang med at planlægge tre valgarrangementer i boligsociale områder.

Rukhsana informerede om, at kommunalvalget fylder rigtigt meget. Hun oplever mange kvinder og ældre ikke ved, hvad deres stemme har af betydning. Kommunalvalg og folketingvalg bliver ofte blandet sammen, og hun synes der skal gøres mere for at informere om forskellen. Hun har sammen med de andre bydelsmødre i Albertslund arrangeret to valg-arrangementer.

Hetav introducerede sig selv og gav udtryk for at han ser frem til at bidrage til rådsarbejdet.

**Pkt. 3: Orientering fra forkvindeskabet v/Halima og Eline**

Halima orienterede om deltagelse i regeringskonferencen d. 24 august og uddelingen af Kronprinseparrets Pris d. 25. september, sidstnævnte i kraft af hendes egenskab af komitéen for kronprinseparrets sociale pris og sociale stjernedrys pris. Derudover har hun været meget i medierne i forbindelse med bl.a. covid-19 og regeringens 37-timers udspil.

Eline gav en opfølgning på Repræsentantskabet den 4. september, som fik mange gode tilbagemeldinger fra deltagerne. Rådsmedlemmerne var enige om, at det var et godt afholdt arrangement. Sekretariatet er i gang med at forberede arbejdslørdagen om negativ social kontrol d. 30. januar i Aarhus, som er en direkte udløber af de gode diskussioner, der fandt sted på repræsentantskabsmødet.

Eline orienterede endvidere om, at hun og Halima var til møde hos ministeren den 6. oktober, hvor de medbragte REMs høringssvar om det nye lovforslag om rådet. Behovet for de ekstra ressourcer blev nævnt et par gange, men ministeren kunne bekræfte, at der ikke er afsat ekstra ressourcer ifm. lovforslaget pt. Rådet blev på den baggrund enige om at sende et brev til de andre partiers ordførere.

Muhsin foreslog, at rådet går i dialog med ministeren om det hyrdebrev han vil fremsende til de nye kommunalbestyrelser ifm. vedtagelsen af lovforslaget, mhp. at brevet indeholder en fælles opfordring til kommunerne om at etablere integrationsråd. Han henviste til, at Inger Støjberg og Yasar Cakmak skrev et tilsvarende brev ud efter forrige kommunalvalg.

**Pkt. 4: Orientering fra ministeriet v/Rebecca**

Rebecca informerede om regeringens udspil om en 37 timers arbejdslogik, der blev præsenteret den 17. september, som en del af hele udspillet *Danmark kan mere 1*. Det samlede udspil bliver lige nu forhandlet, og der er intet vedtaget endnu. Lovforslaget om REM fremsættes den 11. november og forventes 3. behandlet den 21. december.

Rebecca orienterede endvidere om at ministeren skal agere vikar for beskæftigelsesministeren, og gjorde opmærksom på, at han derfor også vil stå til rådighed for rådets spørgsmål på beskæftigelsesområdet.

**Pkt. 5: Rådets anbefalinger om flere minoritetskvinder i beskæftigelse, med særligt fokus på Danmark kan mere 1 v/Eline**

Udkastet blev drøftet og derefter godkendt med det forbehold, at der indarbejdes et punkt om sundhed og helbred.

**Pkt. 6: Rådets anbefalinger om bekæmpelse af diskrimination v/Eline**

Udkastet blev drøftet og derefter godkendt med det forbehold, at Hetav kvalificerer udkastet yderligere og konkretiserer punktet om den nationale handlingsplan, og eksemplificerer anbefalingen om en ændring af nuværende diskriminerende lovgivning med en undersøgelse fra Institut for menneskerettigheder om kategoriseringen af efterkommere.

**Pkt. 7: KV21 v/Mette**

Mette informerede rådet om, at der i øjeblikket arbejdes hårdt med forsendelse af valg-pjecen, gennemgang af puljeansøgninger samt godkendelse af samme. Vi har fået 19 ansøgninger, og er i proces omkring fordeling af ressourcerne. Valgpjecen har voldet meget bøvl ift. den nye oversættelse, hvor flere rådsmedlemmer har været behjælpelig med nærlæsning af oversættelserne.

**Pkt. 8: Orientering fra sekretariatet v/Mette Søndergaard, Katrine Skagen & Signe Meyer**

Vi knokler, vi har travlt med bl.a. høringssvar, *Danmark kan mere 1*, kommunalvalgs kampagnen m.m.